Breiðablikskonur áttu erfitt uppdráttar í Meistaradeild Evrópu í fótbolta í gærkvöld. Blikar töpuðu þá 5-0 fyrir Real Madríd í öðrum leik sínum í riðlakeppninni.
Danska landsliðskonan Caroline Möller skoraði þrennu fyrir Madrídinga í leiknum og Olga Carmona og Lorena Navarro sitt markið hvor. Breiðablik er án stiga eftir tvær umferðir í riðlinum rétt eins og úkraínska liðið Kharkiv. Blikar mæta Kharkiv í næstu umferð. París Saint-Germain frá Frakklandi og Real Madríd eru í efstu sætum riðlisins, bæði lið með sex stig.
Tvö kvennalið áttust við í sundknattleik í fyrsta sinn á Íslandi í gærkvöld. Þá lék Ármann á móti SH, Sundfélagi Hafnarfjarðar í Laugardalslaug. Leiknum lauk 13-3 fyrir Ármann. Skammt er síðan konur byrjuðu að stunda sundknattleik á Íslandi. Ein helsta vítamínssprautan er Ný-Sjálendingurinn Glenn Moyle sem búsettur er hér á landi.
Þrír leikir voru spilaðir í úrvalsdeild kvenna í körfubolta í gærkvöld. Íslandsmeistarar vals höfðu nauman sigur á Breiðabliki, 73-70. Njarðvík sigraði Grindavík, 67-58 og Keflavík vann Fjölni, 89-77. Haukar spiluðu ekki í gærkvöld, enda eiga þeir leik í Evrópubikar kvenna í kvöld. Þá taka Haukar á móti franska liðinu Villeneuve klukkan hálfátta.
Í úrvalsdeild karla í handbolta var einn leikur. Í honum unnu FH-ingar sannfærandi sigur á nýliðum Víkings, 31-24.
Þá var leikið í úrvalsdeildunum í blaki líka. KA hafði betur gegn Aftureldingu í toppslag úrvalsdeildar kvenna, 3-0. KA er nú eitt á toppnum með fullt hús stiga. Í úrvalsdeild karla í blaki vann Hamar frá Hveragerði öruggan 3-0 sigur á Fylki. Hamar hefur 9 stig eftir þrjá leiki og er ósigraður. HK er hins vegar á toppnum með 12 stig. Hamar á þó leik til góða á HK.